**SMERNICE**

**za uveljavljanje zahtevkov za podporo vinarskemu sektorju za sejemske in promocijske dejavnosti na ciljnih trgih**

**junij 2024**

(Smernice so informativne narave in namenjene kot pomoč vlagateljem pri uveljavljanju podpore vinarskemu sektorju za sejemske in promocijske dejavnosti na ciljnih trgih)

**UVOD**

Namen tega dokumenta je pomoč vlagateljem pri uveljavljanju zahtevkov za dodelitev pomoči za sejemske in promocijske dejavnosti na ciljnih trgih in pri zagotavljanju ustreznih dokazil o izvedenih dejavnostih.

**ZAKONSKA PODLAGA IN OSNOVE ZA IZVAJANJE UKREPA**

Predpisi in dokumenti, ki jih je treba upoštevati pri izvajanju ukrepa:

* ***Uredba o ureditvi trga z vinom*** *(Uradni list RS, št. 49/24)*
* ***Uredba Komisije (EU), št. 1407/2013*** *z dne 18.12.2013 o uporabi 107 in 108 členov Pogodbe o delovanju Evropske Unije pri pomoči de minimis;*
* **Zakon o kmetijstvu** (*Uradni list RS, št. 45/2008, 57/2012, 90/2012-ZdZPVHVVR, 26/2014, 32/2015, 27/17, 22/18, 86/21 – odl. US,123/21 in 44/22*);
* **Zakon o splošnem upravnem postopku** (ZUP, Uradni list RS, št. 24/2006 – uradno prečiščeno besedilo, 105/2006-ZUS-1, 126/2007, 65/2008, 8/2010, 82/2013 in 175/20 - ZIUOPDVE).

**UPRAVIČENI STROŠKI IN USTREZNA DOKAZILA ZA POSAMEZNE DEJAVNOSTI**

**1. Sodelovanje na sejmih** (Prowein v Düsseldorfu, Wine Paris v Parizu in Vinitaly v Veroni)

1.1 Upravičeni stroški sodelovanja na sejmih so:

* stroški najema oziroma zakupa sejemskega prostora za stojnico oziroma razstavne površine, vključno s stroški kotizacije, stroški zavarovalnine za čas sodelovanja na sejmu, navedbe v skupnem katalogu ter izdelave kataloga vin,
* stroški oblikovanja stojnice, njene izdelava, postavitve, podiranja, prevoza na sejem in nazaj, upravljanja stojnice (energija, ogrevanje in voda), najema preprog, pohištva in opreme, čiščenja, priključitve in uporabe telefona ali interneta, najema kozarcev, tehničnih pripomočkov za predstavitev (zasloni, računalniki, projektorji in podobno), nabave ledu za hlajenje vina, stroški ravnanja z odpadki, parkiranja na sejemskem parkirišču, prevoza sejemskih eksponatov in zavarovanja med prevozom ter okoljske takse,
* stroški nastanitve in prevoza s sredstvi javnega prometa oseb, redno zaposlenih pri upravičencu, oziroma nosilca in članov kmetijskega gospodarstva ali oseb, ki za upravičenca storitev sodelovanja na dogodku opravljajo po pogodbi, za največ dve osebi, in sicer nastanitveni stroški med sejmom ter za največ en dan pred začetkom in po koncu sejma, ki se priznajo do višine največ 200 EUR/dan/osebo, ter stroški letalske vozovnice za ekonomski razred (eno potovanje/osebo/sejem) ali vozovnice za potovanje z vlakom 2. razreda ali vozovnice za potovanje z drugim javnim prevozom, razen s taksijem,
* stroški dela pomožnega osebja v zvezi s postavitvijo in ureditvijo sejemskega prostora ter v zvezi s sodelovanjem oziroma predstavljanjem na sejmu, ki se priznajo do višine največ 15 EUR/uro/osebo in največ tri osebe ter za povprečno največ 12 ur na dan,
* stroški najema dodatnih prostorov za izvedbo vzporednih predstavitvenih dogodkov, ki so običajne dejavnosti sodelovanja na sejmih, vključno s stroški kotizacije, zavarovalnine za čas sodelovanja na sejmu in navedbe v skupnem katalogu,
* stroški dela oseb za redno zaposlene pri upravičencu, ali oseb, ki za upravičenca storitev sodelovanja na dogodku opravljajo po pogodbi, oziroma za nosilce in člane kmetijskega gospodarstva na sejmu, ki nastanejo v času sodelovanja upravičenca na sejmu. Stroški se priznajo za največ tri osebe, in sicer za povprečno 15 ur/dan do višine največ 12 EUR/uro/osebo,
* potni stroški največ treh oseb, redno zaposlenih pri upravičencu, ali oseb, ki za upravičenca storitev sodelovanja na dogodku opravljajo po pogodbi, oziroma za nosilce in člane kmetijskega gospodarstva v zvezi s prisotnostjo na sejmu, ki zajemajo kilometrino, cestnino in parkirnino do višine dejansko plačanih stroškov (parkirnina, cestnina) ali do višine, ki se kot povračilo stroškov za službena potovanja ne všteva v davčno osnovo na podlagi predpisa o višini povračil stroškov v zvezi s službenim potovanjem, ki se ne vštevajo v davčno osnovo (kilometrina). Pri izračunu kilometrine se upošteva razdalja, ki je običajna med dvema krajema.

1.2 Dokazila za izvedbo sodelovanja na sejmih (vlagatelj priloži vsaj eno ali več naslednjih dokazil):

* fotografija razstavnega prostora, s katere je razvidna enotna podoba (opremljena z datumom, navedbo dogodka in kraja izvedbe),
* prijavnina na mednarodni sejem – v primeru skupnega nastopa skupno prijavo organizatorja udeležbe,
* račun sejmišča za najem, zakup prostora in s tem povezani stroški – v primeru skupnega nastopa račun za celotni skupni strošek, ki glasi na organizatorja sodelovanja na istem sejmu in račun, ki ga je le ta izdal posameznemu upravičencu. Podjetje – organizator skupnega nastopa mora pripraviti seznam vseh podjetij, ki jim je izstavilo račun za plačilo njihovega dela stroškov, z zneski teh računov,
* lista razstavljavcev oziroma katalog,
* potni nalogi z obračunom stroškov in priloženimi dokazili o plačilu teh stroškov oseb zaposlenih pri upravičencu,
* računi prevoznih stroškov (letalska karta, …),
* računi za stroške nastanitve v kraju sejemskega dogodka,
* račun za strošek dela pomožnega osebja (napotnice za hostese),
* prijava vzorcev vina, če jo zahteva sejmišče,
* račun za strošek prevoza sejemskih eksponatov in sejemskega materiala.

1.3 Pomembno

Pri sodelovanju na sejmih je OBVEZNA uporaba enotne podobe, oziroma enotne promocijske oznake, ki označuje državo porekla vina in se pojavlja na vseh predstavitvenih materialih in prostorih.

**2. Promocijske dejavnosti** (na trgih Nemčije, Italije, Francije, Avstrije, Poljske, Belgije, Nizozemske, Češke in Hrvaške)

* 1. Upravičeni stroški promocijskih dejavnosti so:

2.1.1 stroški objav v medijih (**objave v medijih**), ki vključujejo idejno zasnovo in produkcijo, zakup medijskega prostora, honorarje za pripravo besedil, stroške nastanitve avtorja objave v Republiki Sloveniji in njegove potne stroške, ki se določijo v skladu z omejitvami, kakor je opisano v tretji in sedmi alineji točke 1. Sodelovanje na sejmih,

* + 1. stroški izvedbe predstavitve vin za trgovce, novinarje, gostince ali strokovno javnost (**predstavitve vin**), ki vključujejo najem prostorov za izvedbo promocijskih dejavnosti, vključno s stroški kotizacije, zavarovalnine za čas predstavitve vin, navedbe v skupnem katalogu, izdelavo kataloga vin in stroške nastanitve, dela oziroma prevoza, določene v skladu z omejitvami, kakor je opisano v tretji, šesti in sedmi alineji točke 1. Sodelovanje na sejmih. Upravičen je tudi strošek pogostitve udeležencev, ki se prizna za največ 30 udeležencev v višini največ 50 EUR/osebo,
    2. stroški tržnih raziskav zaradi uvajanja vina na novem tržišču (**tržne raziskave**), ki vključujejo plačilo dela avtorju raziskave, ki ne presega 10.000 EUR.

2. 2 Dokazila za izvedbo promocijskih dejavnosti

2.2.1 Dokazila za izvedbo **objav v medijih** (vlagatelj priloži vsaj eno ali več naslednjih dokazil):

* naročilo za izdelavo idejne zasnove,
* ponudba medijske hiše ali predložen cenik oglaševanja,
* naročilo za objavo,
* račun medija, ki objavlja oglase, primeri fizičnih izvodov časopisov in revij, v katerih so bili objavljeni oglasi, primeri promocijskih spotov in filmov (CD , DVD), ki vsebujejo enotno podobo,
* predhodna najava objave (timetable medijskih hiš),
* program o predvajanju spotov, filmov ali oddaj,
* dostava slikovnega materiala za oglas (e-pošta), ki vsebuje enotno podobo,
* e-poštna korespondenca med osebami, ki sodelujejo pri izdelavi objave.

2.2.2 Dokazila za izvedbo **predstavitve vin** (vlagatelj priloži vsaj eno ali več naslednjih dokazil):

* fotografija razstavnega prostora, s katere je razvidna enotna podoba (opremljena z datumom, navedbo dogodka in kraja izvedbe),
* račun za najem, zakup prostora in s tem povezani stroški – v primeru skupnega nastopa račun za celotni skupni strošek, ki glasi na organizatorja sodelovanja na istem dogodku in račun, ki ga je le ta izdal posameznemu upravičencu,
* korespondenca v primeru nudenja brezplačnega najema prostora, iz naslova rezervacije prostora (npr. e-pošta);
* lista razstavljavcev oziroma katalog,
* potni nalogi z obračunom stroškov in priloženimi dokazili o plačilu teh stroškov oseb zaposlenih pri upravičencu,
* računi prevoznih stroškov (letalska karta, …),
* računi za stroške nastanitve v kraju predstavitve vin,
* prijava vzorcev vina, če jo zahteva organizator predstavitve vin,
* račun za strošek prevoza predstavitvenih materialov.

2.2.3 Dokazila za izvedbo **tržnih raziskav** (vlagatelj priloži vsaj eno ali več naslednjih dokazil):

* priložena kopija konkretne raziskave trga,
* račun avtorja raziskave trga in dokazilo o plačilu tega računa,
* specifikacija stroškov izvedbe raziskave trga z računi za stroške in dokazili o plačilu (npr. dokazilo o plačilu hostes za izvedbo anket, potni nalog za zaposlene pri upravičencu, …),
* naročilo upravičenca (o obsegu in vsebini, ki naj jo zajema raziskava trga) avtorju tržne raziskave,
* ponudba oz. korespondenca o vsebini tržne raziskave s strani avtorja.

2.3 Pomembno

Pri dejavnostih **objave v medijih** in **predstavitve vin** je OBVEZNA uporaba enotne podobe, oziroma enotne promocijske oznake, ki označuje državo porekla vina in se pojavlja na vseh predstavitvenih materialih in prostorih.

**3. Svetovanje zaradi uvajanja vina na novem tržišču oziroma svetovanje iz enologije** (svetovanje)

3.1 Upravičeni stroški svetovanja so:

* plačilo svetovalcu, ki ima znanje o zadevnem tržišču, za opravljeno svetovanje,
* stroški nastanitve svetovalca med opravljanjem svetovanja in za največ en dan pred začetkom in po koncu svetovanja, ki se priznajo do višine največ 200 EUR/dan/osebo,
* stroški prevoza svetovalca zaradi izvedbe svetovanja, in sicer letalske vozovnice za ekonomski razred ali vozovnice za potovanje z vlakom 2. razreda in stroški prevoza svetovalca s sredstvi javnega prometa med opravljanjem svetovanja od mesta nastanitve do kraja svetovanja, razen s taksijem.

3.2 Dokazila za izvedbo svetovanja (vlagatelj priloži vsaj eno ali več naslednjih dokazil):

* poročilo izvajalca o svetovanju,
* račun svetovalca za izvedeno svetovanje in dokazilo o plačilu tega računa,
* računi svetovalca za potne stroške in stroške nastanitve z dokazili o plačilu,
* naročilo upravičenca (o vsebini in obsegu, ki naj jo zajema svetovanje) svetovalcu,
* ponudba oz. korespondenca o vsebini svetovanja s strani svetovalca.

**4. Izobraževanje redno zaposlenih pri upravičencu oziroma nosilca in članov kmetijskega gospodarstva glede tehnologije pridelave vina, izboljšanja kakovosti vina in trženja vina** (izobraževanje)

4.1 Upravičeni stroški izobraževanja so:

* plačilo tečaja, šolnine oziroma kotizacije,
* stroški namestitve med potekom izobraževanja in za največ en dan pred začetkom in po koncu izobraževanja, ki se priznajo do višine 200 EUR/dan/osebo,
* stroški prevoza zaradi udeležbe na izobraževanju, in sicer letalske vozovnice za ekonomski razred ali vozovnice za potovanje z vlakom 2. razreda in stroški prevoza s sredstvi javnega prometa med opravljanjem izobraževanja od mesta nastanitve do kraja izobraževanja, razen s taksijem.

4.2 Dokazila za izvedbo izobraževanja (vlagatelj priloži vsaj eno ali več naslednjih dokazil):

* račun izvajalca izobraževanja za plačilo tečaja, šolnine oziroma kotizacije z dokazili o plačilu,
* prijavnice redno zaposlenih pri upravičencu/nosilca in članov kmetijskega gospodarstva za izobraževanje,
* potni nalogi z obračunom stroškov in priloženimi dokazili o plačilu teh stroškov oseb zaposlenih pri upravičencu,
* računi za potne stroške in stroške nastanitve z dokazili o plačilu za udeležence izobraževanja,
* seznam udeležencev s podpisi,
* kopije potrdil o opravljenem izobraževanju.

**5. Stroški dela, nastanitve in prevoza**

– stroški dela oseb, redno zaposlenih pri upravičencu oziroma nosilca in članov kmetijskega gospodarstva ali oseb, ki za upravičenca storitev sodelovanja na dogodku opravljajo po pogodbi, se priznajo za čas sodelovanja na dogodku ter največ en dan pred začetkom in en dan po koncu dogodka. Stroški se priznajo za največ tri osebe, in sicer za povprečno največ 12 ur/dan do višine največ 15 EUR/uro/osebo,

– nastanitveni stroški med dogodkom ter za največ en dan pred začetkom in po koncu dogodka,  
do višine največ 200 eurov/dan/osebo,

– stroški letalske vozovnice za ekonomski razred (eno potovanje/osebo/dogodek), vozovnice za  
potovanje z vlakom 2. razreda ali vozovnice za potovanje z drugim javnim prevozom, razen s  
taksijem,

– potni stroški v obliki kilometrine; pri obračunu kilometrine se upošteva razdalja, ki je običajna med dvema krajema, in sicer do višine, ki se kot povračilo stroškov za službena potovanja ne všteva v davčno osnovo na podlagi predpisa o višini povračil stroškov v zvezi s službenim potovanjem, ki se ne  
vštevajo v davčno osnovo.

**SPLOŠNA PRAVILA**

**1. Stroški**

Podpora za povrnitev upravičenih stroškov sodelovanja na sejmih, objav v medijih in predstavitve vin se izplača samo vlagateljem, ki uporabljajo enotno podobo. Enotna podoba pomeni najmanj uporabo enotne promocijske oznake, ki označuje državo porekla vina in se pojavlja na vseh predstavitvenih materialih in prostorih.

Stroški tržnih raziskav in svetovanja zaradi uvajanja vina na novem tržišču so upravičeni stroški, kadar izvajalec izvaja dejavnosti, da bi se na novem tržišču začela prodaja določenega vina posameznega pridelovalca. Novo tržišče za določeno vino posameznega pridelovalca pri tem pomeni natančno opredeljeno tržišče, na katerem vina tega prodajalca, ki je predmet prodaje, še ni. Vino, ki je predmet prodaje, se mora glede bistvenih značilnosti (sorta, blagovna znamka oziroma tehnologija pridelave) razlikovati od vin istega pridelovalca, ki se že prodajajo na območju novega tržišča.

Kadar vlagatelji sodelujejo na istem sejmu ali skupaj izvajajo promocijske dejavnosti, se lahko stroški najema oziroma zakupa stojnice, oblikovanja stojnice, najema dodatnih prostorov ali stroški dela pomožnega osebja pri sodelovanju na sejmu nanašajo na več upravičencev, pri čemer lahko eden od upravičencev zahteva plačilo pomoči za celotni skupni strošek ali pa vsak izmed upravičencev zahteva plačilo pomoči za svoj del stroškov. V sledenjem primeru vsota stroškov iz njihovih zahtevkov ne sme presegati zneska na računu za celotni upravičeni skupni strošek. Če ga presega, se upravičeni strošek vsakemu upravičencu sorazmerno zniža, tako da skupna vsota tako znižanih stroškov ne presega zneska na računu za celotni upravičeni skupni strošek.

Stroški sodelovanja na sejmih, objav v medijih, predstavitev vin, tržnih raziskav, svetovanja in izobraževanja se lahko nanašajo izključno na dejavnosti, povezane z vinom.

Davek na dodano vrednost ali drug prometni davek in vino ali drugi kmetijski proizvodi se ne štejejo za upravičen strošek.

Stroški nastanitve in prevoza s sredstvi javnega prometa, stroški dela, potni stroški, ki nastanejo pri sodelovanju na sejmih in pri predstavitvi vin ter stroški nastanitve in prevoza s sredstvi javnega prometa, ki nastanejo pri izobraževanju in se nanašajo na nosilca in člane kmetijskega gospodarstva oziroma redno zaposlene pri upravičencu, so upravičeni le, če so nastali v času, ko je zadevna oseba imela status nosilca oziroma člana kmetijskega gospodarstva oziroma je bila redno zaposlena pri upravičencu.

Upravičeni stroški sodelovanja na sejmih, objav v medijih, predstavitev vin, tržnih raziskav, svetovanja in izobraževanja so stroški, dejansko nastali v obdobju med 1. junijem leta pred oddajo zahtevka do vključno 31. maja leta, v katerem se vlaga zahtevek.

Upravičeni so tudi stroški, plačani vnaprej, za katere je bilo dokazilo o vnaprejšnjem plačilu izdano največ 18 mesecev pred vložitvijo zahtevka.

**2. Sredstva**

Vlagatelji lahko pridobijo sredstva za isti strošek samo enkrat. Do sredstev ni upravičen tisti, ki je za stroške, ki jih navaja v vlogi za pridobitev podpore po tej uredbi, že prejel sredstva Republike Slovenije ali Evropske unije.

Vlagatelj, pri katerem se ugotovi, da je pomoč pridobil nezakonito oziroma jo uporabil nenamensko oziroma je dal lažno izjavo oziroma lažna dokazila ali je ravnal v nasprotju z dano izjavo, mora v proračun Republike Slovenije vrniti vsa nezakonito oziroma nenamensko pridobljena sredstva skupaj z zakonitimi zamudnimi obrestmi, ki tečejo od dneva izplačila pomoči. Vlagatelj ne more pridobiti nove pomoči dve leti od dokončnosti odločbe o vračilu sredstev.

**3. Priloge**

3.1 Poročilo o izvedeni dejavnosti

K zahtevku za povrnitev upravičenih stroškov se pri vsaki dejavnosti sestavi poročiloo posamezni dejavnosti, ki vsebuje datum, kraj izvedbe ter naslov izvedenega dogodka, navedbo udeležencev dogodka in njihovo vlogo, temo svetovanja/izobraževanja, kdo je svetoval/izobraževalna institucija in njegove kompetence; v kateri reviji in v kakšnem obsegu je bil objavljen oglas; v primeru tržne raziskave napišite kdo jo je izvedel, po kakšni metodologiji,... .

3.2 Računi za upravičene stroške

Zahtevku za povrnitev upravičenih stroškov priložite račune, za katere uveljavljate povračilo in ustrezna dokazila.

Pri računih za upravičene stroške bodite pozorni:

* zahtevku priložite kopije računov skupaj z dokazili o plačilu,
* kot dokazilo o plačilu računa se šteje položnica oziroma blagajniški prejemek, bančni izpisek o prometu na računu, iz katerega je razvidno izvršeno plačilo, potrjen kompenzacijski nalog, pobotna izjava ali asignacijska pogodba, …..,
* kopija računa, ki se neposredno nanaša na celotni skupni strošek, kadar upravičenci sodelujejo na istem sejmu ali skupaj izvajajo promocijske dejavnosti,
* račun podizvajalca oz tistega izvajalca, ki je zadevo dejansko izvedel z dokazilom o plačilu,
* specifikacija računa mora vsebovati stroškovnik oz. elemente upravičenih stroškov,
* menjalni tečaj: preračun v EUR se izvede po tečaju Banke Slovenije na dan izdaje dokazila,
* račun mora vsebovati navedbo prometnega davka oz. davka na dodano vrednost ali navedbo, da je dobava ali storitev oproščena obračunavanja tega davka,
* plačilo z gotovino skladno z zakonodajo, ki ureja davčni postopek.

3.3 Druge priloge

* Izjava upravičencev o sodelovanju na sejmu oziroma skupnem izvajanju drugih dejavnosti (podatki o sejmu oz dejavnosti skupnega izvajanja, navedba vseh sodelujočih upravičencev z nazivi, naslovi, davčno številko in KMGMID) v primeru sodelovanja na istem dogodku,
* seznam vseh sodelujočih, ki jim je izstavljen račun za plačilo njihovega dela stroškov, z zneski teh računov, ki ga pripravi podjetje, na katerega se glasi račun za celotni skupni strošek, če gre za zahtevke upravičencev, ki so sodelovali na istem sejmu ali skupaj izvajali promocijske dejavnosti,
* fotografija razstavnega prostora, s katere je razvidna enotna podoba,
* poročilo izvajalca svetovanja, če gre za zahtevek za povračilo upravičenih stroškov svetovanja.

Več o pripravi in oddaji zahtevkov za povrnitev upravičenih stroškov lahko najdete na internetni strani Agencije na naslovu: https://www.gov.si/zbirke/storitve/pridobitev-pomoci-za-podporo-vinarskemu-sektorju-za-sejemske-in-promocijske-dejavnosti-na-ciljnih-trgih/

Za vsa dodatna vprašanja se obrnite na klicni center (01 580 77 92) ali preko elektronskega naslova   
vin-ukrepi.aktrp@gov.si.